Vydavateľstvo Elist

www.elist.sk

Investovanie do akcií a ETF pre každého

Druhé vydanie

Mgr. Martin Caban

Autor: © Mgr. Martin Caban, 2024

Vydavateľstvo: © Elist s.r.o., Liptovský Mikuláš

Rok druhého vydania: 2024

Všetky práva vyhradené. Nijaká časť tejto knihy nesmie byť reprodukovaná, uchovávaná v rešeršných systémoch alebo prenášaná akýmkoľvek spôsobom vrátane elektronického, mechanického, fotografického či iného záznamu bez predchádzajúceho písomného súhlasu autora, respektíve vydavateľa.

ISBN EPUB: 978-80-8197-338-3

ISBN MOBI: 978-80-8197-339-0

Prečo práve akcie?

Mnoho ľudí spozornie s vidinou obrovských ziskov, keď započujú o možnosti investovať do budúceho „nového Microsoftu“ alebo „čínskeho Apple“. Predstavujú si, že ak investujú dostatočne skoro a využijú raketový rast novej revolučnej firmy, ich investícia závratne porastie a stanú sa milionármi aj s malým vstupným kapitálom. Keď sa spomenú zabehnuté firmy ako napr. Coca-Cola, Johnson & Johnson alebo Procter & Gamble, zastávajú názor, že tieto firmy už nemajú kam porásť.

Známy priemyselník Andrew Carnegie poznamenal: „Priekopníctvo nevynáša.“ Nová firma sa snaží ponechať si zisky, aby ich následne reinvestovala do svojho rastu. Málokedy je takáto firma dobrou dlhodobou investíciou. Na každý Microsoft a Apple pripadá tisíc zbankrotovaných firiem, ktoré svojho času sľubovali revolúciu vo svojom odvetví.

Najlepšie je riziko rozložiť – diverzifikovať. Ako investori nebudete pripravení o zaujímavý výnos a zároveň nebudete podstupovať nadpriemerné riziko. Výhodou indexového ETF fondu je práve široká diverzifikácia a nízka cena a poplatky.

Výnos aktív pri investícii 1$ v roku 1802

Zdroj: Stocks For The Long Run, Jeremy Siegel

Výnos aktív pri investícii 1 $ v roku 1802

Akcie sú neprávom považované za najsofistikovanejší hazard na svete. Graf vyššie z roka na rok sleduje, ako sa skutočné bohatstvo (po inflácii) nahromadilo pre hypotetického investora, ktorý vložil dolár do akcií, dlhodobých vládnych dlhopisov, amerických štátnych pokladničných poukážok, zlata alebo americkej meny za posledné dve storočia. Za 220 rokov, počas ktorých sme skúmali výnosy aktív, bol priemerný zložený ročný skutočný výnos zo široko diverzifikovaného portfólia akcií v priemere 6,9 percenta ročne (po inflácii). Týchto 6,9 percenta ročne znamená, že plne diverzifikované akciové portfólio, akým je napríklad indexový fond, za posledné dve storočia v priemere každých 10 rokov takmer zdvojnásobilo kúpnu silu. Skutočná návratnosť investícií s pevným výnosom bola v priemere oveľa nižšia; pri dlhodobých štátnych dlhopisoch bol priemerný reálny výnos 3,6 percenta ročne a pri krátkodobých aktívach s pevným výnosom, ako sú štátne pokladničné poukážky, 2,5 percenta ročne. Dolár od roku 1802 strácal v priemere 1,4 percenta ročne z kúpnej sily, pričom väčšina znehodnotenia prišla po druhej svetovej vojne. Akcie predbehli aj trh s nehnuteľnosťami. Priemerný ročný reálny výnos zo zlata bol len 0,6 percenta ročne. Ako raz povedal miliardár Charlie Munger:

„Zlato je výbornou vecou, ktorú si môžete zašiť do svojich šiat, ak ste židovská rodina vo Viedni v roku 1939. Civilizovaní ľudia nenakupujú zlato, ale investujú do produktívnych firiem.“

Dokonca aj investičné známky, hudobné nástroje a investičné víno dokázali prekonať výnosnosť zlata a dlhopisov. Hoci majú tieto predmety tendenciu prinášať nižšie výnosy ako tradičný akciový trh (a majú aj vyššie transakčné náklady), poskytujú cenné príležitosti na diverzifikáciu a niekedy môžu slúžiť ako bezpečný prístav počas krízy. Výnimkou boli veterány, LEGO a niektoré druhy investičných diamantov. Výsledky štúdií sa rôznia, ale je dôležité poznamenať, že všetky sa zameriavajú na crème de la crème, teda tie najlepšie položky, ktoré konkrétna kategória investície ponúka. Pri známkach je to napríklad Modrý mauricius, pri husliach značka Stradivari, pri autách Ferrari a podobne. Štúdie nerátajú s aukčnými poplatkami, daňami, poistením a nákladmi na skladovanie. Vysoký dopyt po takýchto aktívach medzi jednotlivcami s vysokým čistým majetkom naznačuje, že subjektívna užitočnosť odvodená z vlastníctva takýchto aktív ďaleko prevážila nižšie finančné výnosy. Malý investor môže zabudnúť na investíciu do miliónovej známky, ale aj napriek tomu dokáže byť pri investovaní do akcií vo výhode.

Stále stúpajúce akcie

Na obrázku nižšie si môžete všimnúť, že raz je akciová krivka stúpajúca, inokedy sa odchýli smerom nahor alebo nadol od priemeru. Napriek tomu sa vždy vráti do pôvodného stavu a pokračuje. Tento jav sa nazýva regression to the mean a dá sa pozorovať aj v iných vedných odboroch.

Aj keď bude trh v budúcnosti vyššie, jeho pohyb nebude plynulý. Bude prechádzať fázami extrémnych cyklov ako na hojdačke, až kým sa táto jazda neskončí na neustále vyšších a vyšších hladinách. V zdanlivo zlých časoch majú ľudia tendenciu zabúdať na to, že bude aj lepšie; takisto zabúdajú, že dobré časy netrvajú večne. Cyklus sa vždy opakuje.

Smerovanie akciového trhu je len pohybom celkovej trhovej hodnoty spoločností nahor a nadol. Postupne budú tieto spoločnosti vyrábať viac produktov a poskytovať viac služieb v dôsledku rastu populácie a zlepšenia životných štandardov. Priemerné ceny ich produktov budú stúpať vďaka inflácii. Celkové tržby a zisky budú rásť a nadobudnú vyššiu hodnotu. Niekedy trhová hodnota klesá alebo sa dlho pohybuje okolo istých hladín. Pády trhu vedia byť bolestivé. Médiá tento jav prirovnávajú ku koncu sveta. Ak sa však pozrieme do minulosti, každý z týchto pádov predstavoval príležitosť na nákup akcií s vynikajúcim základom. Samozrejme, trh opäť skolabuje, ale z dlhodobého hľadiska budú ľudia spotrebovávať viac produktov a služieb, než je to dnes. Ekonomika bude generovať vyšší zisk, stane sa ziskovejšou. Návratnosť investície závisí od ceny, ktorú zaplatíte, a od kvality samotnej spoločnosti. Čím nižšiu cenu zaplatíte, tým vyšší výnos získate. Pád akciového trhu je len okamihom, počas ktorého chcú ostatní predať svoje akcie a Warren Buffett nám ponúka svoj známy citát:

„Bojte sa, keď sú ostatní chamtiví, a buďte chamtiví, keď sa ostatní boja.“

Ako vám môžu zarobiť peniaze?

Investovaním do indexu S&P 500 sa stanete čiastočným vlastníkom 500 najväčších spoločností, ktoré obchodujú na veľkých burzách v USA. Budete vlastniť podiely v spoločnostiach ako Apple, Microsoft, Amazon aj Buffettovu vlastnú spoločnosť Berkshire Hathaway. Všetky tieto spoločnosti neustále pracujú na vytváraní vyšších ziskov pre svojich akcionárov, a tým myslia aj vás. Mnohé z nich vám platia za ich vlastníctvo rozdeľovaním pravidelných dividend. Tieto dividendy sú v priebehu času veľmi dôležité.

Buffett v liste z roku 2013 akcionárom spoločnosti Berkshire Hathaway napísal:

„Cieľom neprofesionála (investora) by nemalo byť vyberanie víťazov – to nedokáže ani on, ani jeho ‚pomocníci‘ (profesionálni investiční manažéri) –, ale malo by byť skôr vlastníctvo prierezu podnikov, ktoré budú ako celok v priemere úspešné. Nízkonákladový indexový fond S&P 500 tento cieľ dosiahne.“

Aj po rokoch je to stále skvelá rada. V istom zmysle indexové fondy S&P 500 vyberajú víťazov za vás. Indexy automaticky vyraďujú najhoršie spoločnosti. Ak spoločnosť nebude rásť tak rýchlo ako jej kolegovia, môže nakoniec vypadnúť z indexu S&P 500, a tým aj z držby ETF. Nákup a držanie indexu sa z dlhodobého hľadiska oplatia.

„Samozrejme, ak by každému povedali, aká jednoduchá hra to je, 90 % príjmov ľudí, o ktorých hovoríme (investiční poradcovia), by zmizlo.“

Martin Caban, 2023

Koniec ukážky